
BOSNA I HERCEGOVINA

REPUBLIKA SRPSKA

OSNOVNI SUD U TESLIĆU

Broj: 87 0 K 042185 24 K 

Teslić, 22.05.2025. godine    Preinačena presudom Okružnog suda u Doboju dana 23.07.2026.                     

                                                                                    godine
U IME REPUBLIKE SRPSKE!

Osnovni sud u Tesliću, u vijeću sastavljenom od sudija Đuričić Dragane, kao predsjednika vijeća, Kadrić Avde i Hajdarević Kasima kao članova vijeća, uz učešće Lažetić Aleksandre, kao zapisničara, u krivičnom predmetu optuženog M. Dž., zbog krivičnog djela neovlaštena proizvodnja i promet opojnih droga iz člana 207. stav 1. Krivičnog zakonika Republike Srpske, povodom optužnice Okružnog javnog tužilaštva u Doboju broj T15 0 KT 0038134 24 od 16.05.2024. godine, nakon održanog glavnog, usmenog i javnog pretresa, održanog dana 21.05.2025. godine u prisustvu Okružnog javnog tužioca Karoline Čalić Topalović, branioca optuženog Buzaković Dejana, advokata iz Teslića i optuženog lično, donio je dana 22.05.2025. godine i istog dana javno objavio slijedeću

P R E S U D U


OPTUŽENI: M.DŽ. zvani „Ž.“, sin  N. i majke S. r. B., rođen [...]. godine u T., nastanjen u mjestu D. R., opština T., PO nacionalnosti [...], državljanin BiH, JMBG [...], pismen, sa završenom srednjom školom, po zanimanju [...], živi u vanbračnoj zajednici, otac jednog djeteta, nezaposlen, lošeg imovnog stanja, ranije osuđivan i to: [...]
K r i v     j e


Što je

Dana 17.10.2023. godine, u mjestu D. R., opština T., u kući vlasništvo M.DŽ. koju koristi za stanovanje, suprotno odredbi člana 4. i 19. Zakona o sprečavanju i suzbijanju zloupotrebe opojnih droga („Službeni glasnik Bosne i Hercegovine broj 8/06), iako je bio svjestan i znao da se radi o opojnoj drogi, držao radi dalje prodaje opojnu drogu marihuanu upakovanu u četiri PVC paketića pojedinačne neto mase paketića 17,8675 grama, 4,6545 grama, 4,6766 grama i 2,3140 grama i dvije prazne plastične posude sa tragovima biljne materije, za koju biljnu materiju i tragove je vještačenjem utvrđeno prisustvo psihotropne supstance tetrahidrokanabinola koji je sastojak biljke konoplje Cannabis sativa L koja se nalazi na listi opojnih droga Tabela 1 pod rednim brojem 13. i koja u sebi sadrži psihoaktivnu supstancu tetrahidrokanabinol koji se nalazi na listi psihotropnih tvari Tabela 1 pod rednim brojem 26., te je pored navedenog radi dalje prodaje kod sebe držao opojnu drogu „amfetamin- spid“ upakovanu u PVC paketić neto mase 22,9165 grama, za koju praškastu materiju je vještačenjem utvrđeno prisustvo amfetamina koji pripada grupi sintetičkih stimulansa amfetaminskog tipa i koji se nalazi na listi psihotropnih tvari tabela 2 pod rednim brojem 1., koja opojna droga mu je oduzeta od strane policijskih službenika PS Teslić,

dakle, neovlašteno radi prodaje držao supstance koje su proglašene za opojne droge,


čime je učinio krivično djelo neovlaštena proizvodnja i promet opojnih droga iz člana 207. stav 1 Krivičnog zakonika Republike Srpske, pa mu vijeće  na osnovu tog člana i uz primjenu odredaba člana 46.  izriče

KAZNU ZATVORA

U TRAJANJU OD 1 (JEDNE) GODINE 

Na osnovu člana 207. stav 8 Krivičnog zakonika Republike Srpske od optuženog se oduzimaju staklena boca zapremine 0,7 litara u kojoj se nalazi alkoholna tečnost i dio biljke indijske konoplje, dvije tablete bijele boje, četiri pakovanja zelene biljne materije bruto mase 34,6 grama, jedan paketić od prozirne PVC folije u kojem se nalazi bijela praškasta materija bruto mase 39,5 grama i dvije plastične posude sa poklopcima i isti se imaju uništiti.

Na osnovu člana 99. stav 4. Zakona o krivičnom postupku Republike Srpske optuženi se oslobađa obaveze plaćanja troškova krivičnog postupka i isti padaju na teret budžetskih sredstava suda. 

O b r a z l o ž e n j e

Okružno javno tužilaštvo u Doboju je svojom optužnicom broj T15 0 KT 0038134 24 od 16.05.2024. godine, optužilo M.DŽ. zbog krivičnog djela neovlaštena proizvodnja i promet opojnih droga iz člana 207. stav 1. Krivičnog zakonika Republike Srpske. Na ročištu za izjašnjenje o krivici, optuženi se izjasnio da nije kriv, pa je zakazan glavni pretres.


Okružni javni tužilac na glavnom pretresu nije činjenično ni pravno mijenjao optužnicu


Na prijedlog optužbe sud je na glavnom pretresu saslušao svjedoke LJ.J., Z.S. i DŽ.L. te je vještak B. V. D. dala svoj nalaz i mišljenje, a takođe sud je izvršio uvid i pročitao  Izvještaj o počinjenom krivičnom djelu Policijske stanice Teslić  ( u daljem tekstu PS Teslić) broj: KU 112/23  od 24.10.2023. godine, Službenu zabilješku, PS Teslić broj: 14-1/01-3004/23 od 24.09.2023. godine, Službenu zabilješku, PS Teslić broj: 14-1/01-3017/23 od 29.09.2023. godine, Službenu zabilješku, PS Teslić broj: 14-1/01-3018/23 od 26.09.2023. godine, Izvještaj o izvršenom pretresu, PS Teslić broj: 14-1/01-230.2-247/23 od 18.10.2023. godine, Naredbu Osnovnog suda u Tesliću, broj: 87 0 K 042185 23 Kpp od 04.10.2023. godine, Zapisnik o pretresu stana- drugih prostorija, PS Teslić broj: 14-1/01-12/23 od 17.10.2023. godine, Potvrdu o privremenom oduzimanju predmeta, PS Teslić broj: 14-1/01-12/23 od 17.10.2023. godine, Akt PS Teslić broj: 14-1/01-230.2-247/23 od 18.10.2023. godine, Zapisnik o dobrovoljnoj predaji predmeta, PS Teslić broj: 14-1/01-102/23 od 17.10.2023. godine, Potvrdu o dobrovoljnoj predaji predmeta, PS Teslić broj: 14-1/01-102/23 od 17.10.2023. godine, Potvrdu o predaji predmeta, PS Teslić broj: 14-1/01-230.2-247/23 od 18.10.2023. godine, Potvrdu o predmetima dostavljenim u službu za čuvanje, Osnovnog suda u Tesliću od 18.10.2023. godine, Potvrdu o predaji predmeta, PS Teslić broj: 14-1/01-102/23 od 18.10.2023. godine, Potvrda o predmetima dostavljenim u službu za čuvanje, Osnovnog suda u Tesliću od 18.10.2023. godine, Nalaz i mišljenje hemijskog vještačenja predmeta oduzetih od M.DŽ., izvršenog u Jedinici za forenziku- KTC MUP- a RS, Odjeljenje za kriminalističko- tehnička vještačenja i ispitivanja Banja Luka broj: 06/2-1-230.2-12/24 od 26.04.2024. godine i Izvod iz kaznene evidencije na ime M.DŽ., MUP Zenica, Uprava policije, PU IV- PS Tešanj od 20.10.2023. godine.

Na prijedlog odbrane sud je izvršio uvid i pročitao nalaz i mišljenje JZU Doma zdravlja Sveti Sava Teslić, Centra za mentalno zdravlje broj 1034 od 22.04.2025. godine, izdat na ime optuženog, uvjerenje JU Zavoda za zapošljavanje RS, Biro Teslić broj: RS-33-11.037-2024-31.607 od 22.04.2025. godine i izvod iz matične knjige rođenih izdat na ime mldb.1

Sve izvedene dokaze sud je savjesno i brižljivo cijenio, kako svaki pojedinačno tako i u njihovoj međusobnoj vezi, a sve u smislu člana 295. stav 2. Zakona o krivičnom postupku (ZKP-a), pa je nakon toga odlučio kao u izreci iz slijedećih razloga.

Naime, vještak B. V. D. je u svom nalazu i mišljenju navela da je na osnovu naredbe Okružnog javnog tužilaštva u Doboju broj T15 0 KT 0038134 23 od 17.01.2024. godine izvršeno vještačenje dostavljenog biljnog materijala, praha, tableta i tragova na predmetima oduzetih od lica M.DŽ. sa zadatkom da se utvrdi da li isti sadrže supstance koje predstavlju opojna i psihotropna sredstva. Po prijemu materijala u hemijsku laboratoriju izvršen je detaljan pregled, opis, fatografisanje i vaganje i sačinjen je pismeni nalaz i mišljenje. Pregledom materijala konstatovano je da je na vještačenje dostavljena pod tačkom 1. pismenog nalaza papirna vreća osigurana trakom, dokaz koja je sadržavala ukupno 6 priloga. Dostavljena su u manjoj papirnoj vreći navedenoj pod tačkom 1.1 pisanog nalaza  4 zamotuljka koja su prikazana na fotografiji broj 4 pismenog nalaza i označeni su kao 1.1.1., 1.1.2., 1.1.3. i 1.1.4. Pod tačkom 1.2 je dostavljen stvrdnuti prah žućkaste boje koji je bio u pvc vrećici vezanoj u čvor, pod tačkom 1.3. dostavljene su dvije plastične kutije u kojima su se uočili tragovi biljne materija, pod tačkom 1.4 su bile dostavljene 3 pvc vrećice koje nisu na sebi imale vidljive tragove, pod tačkom 1.5 su bile dosavljene dvije manje vage na kojima nije bilo vidljivih tragova, pod tačkom 1.6 je dostavljena torbica unutar koje su bili vidljivi tragovi praha bijele boje, pod tačkom 2 su dostavljene zajedno jedna malo veća papirna vreća bijele boje i 3 malo manje papirne vrećice, pod tačkom 2.1 dostavljena je papirna vreća i staklena boca sa tečnošću i zelenom biljkom u unutrašnjosti sa sadržajem 430 ml tečnosti žućkaste boje u kojoj se nalazio svježe ubrani biljni vrh sa listovima zelene do smeđe boje koji asocira na biljku konoplju. Žućkasta tečnost ima specifičan i intezivan miris prožet voćnom aromom koji asocira na alkoholno piće „rakiju.“ Nakon sušenja izvagana je neto masa listova. U manjoj papirnoj vrećici navedenoj pod tačkom 2.2 dostavljene su dvije tablete. Dostavljena je i kartica na kojoj su bili vidljivi tragovi praha bijele boje. Pod tačkom 2.4 dostavljen je zamotuljak koji se nalazi u pvc vrećici vezanoj u čvor sa sadržajem praha bijele boje. Mikroskopskim pregledom ispitivanog biljnog materijala utvrđeno je da se radi o biljnom materijalu koji odgovara biljci konoplji Cannabis sativa L. Kvalitativnom analizom provedenom tehnikom gasne hromatografije utvrđno je da u ispitivanim uzorcima biljne materije navedenim pod 1.1 kao i tragovima izuzetim iz plastičnih posuda navedenih pod 1.3. je prisustvo psihoaktivnog tetrahidrokanabinola THC koji je sastojak biljke konoplje Cannabis sativa L tj. opojne droge Cannabis. U žućkastoj tečnosti u boci označenoj pod 2.1 utvđeno je prisustvo tetrohidrokanabinola u tragu. Vještačenjem vrste alkohola u tečnosti žućkaste boje utvrđeno je dominantno prisustvo etilnog alkohola odnosno etanola te se na osnovu karakterističnog mirisa, boje i sadržaja etilnog alkohola konstatuje da je žućkasta tečnost najvjerovatnije alkoholno piće rakija. U svježe ubranom biljnom vrhu koji je ekstrahovan u navedenom alkoholnom piću, utvrđeno je prisustvo psihotropne supstance tetrahidrokanabinol THC u tragu koji je sastojak biljke konoplje Cannabis sativa L tj. opojne droge kanabis. U ispitivanim uzorcima tableta navedenim pod tačkom 2.2 utvrđeno je da se radi o diazepamu. Amfetamin spada u grupu sintetičkih stimulansa amfetaminskog tipa. U ispitivanom uzorku praha navedenom pod tačkom 1.2 utvrđeno je prisustvo psihoaktivnog amfetamina i kofeina. Kofein ima stimulativno djelovanje i miješa se sa mnogim psihotropnim opojnim supstancama radi povećanja mase i ubraja se u glavne razblaživače. U tragovima izuzetim sa vage, torbice i kartice utvrđeno je prisustvo samo kofeina a prisustvo tragova psihoaktivnih supstanci nije utvrđeno. U uzorku praha navedenim pod tačkom 2.4 kao i tragovima izuzetim iz pvc vrećica pod tačkom 1.4 nije utvrđeno prisustvo psihoaktivnih supstanci. Ostaje u cjelosti kod pisanog nalaza i mišljenja. 


Sud je prihvatio i cijenio nalaz i mišljenje vještaka B. V.-D. dip. inž. tehnologije, kako usmeni tako i pismeni nalaz i mišljenje hemijskog vještačenja predmeta oduzetih od M.DŽ., izvršenog u Jedinici za forenziku- KTC MUP- a RS, Odjeljenje za kriminalističko- tehnička vještačenja i ispitivanja Banja Luka broj: 06/2-1-230.2-12/24 od 26.04.2024. godine kao objektivne i sačinjene u skladu sa pravilima struke, te je na osnovu istih utvrdio da je u četiri PVC paketića pojedinačne neto mase paketića 17,8675 grama, 4,6545 grama, 4,6766 grama i 2,3140 grama i dvije prazne plastične posude sa tragovima biljne materije, vještačenjem utvrđeno prisustvo psihotropne supstance tetrahidrokanabinola koji je sastojak biljke konoplje Cannabis sativa L kao i da je u praškastoj materiji upakovanoj u PVC paketić neto mase 22,9165 grama, vještačenjem utvrđeno prisustvo amfetamina koji pripada grupi sintetičkih stimulansa amfetaminskog tipa

Na upit branioca da li je utvrđen postotak THC-a vještak je odgovorila da nije, jer to nije naredbom traženo. Međutim, po ocjeni suda to što nije utvrđen tačan procenat THC-a  ne može dovesti u pitanje nalaz i mišljenje vještaka, a iz razloga što je kod utvrđivanja ove činjenice od značaja da li je uopšte dozvoljeno držati ovu materiju, jer odbrana optuženog nije pružila dokaze, da se radi o biljnoj materiji namijenjenoj u industrijske svrhe, u smislu odredbe člana 25. Zakona o sprečavanju i suzbijanju zloupotrebe opojnih droga i da optuženi ima odobrenje odnosno dozvolu Ministarstva spoljne trgovine i ekonomskih odnosa za posjedovanje i prodavanje iste, kao i da im odborenje da amfetamin stavlja u promet, niti takve tvrdnje imaju uporišta u na glavnom pretresu sprovedenim dokazima 

Svjedok DŽ.L. je u svom iskazu naveo da je zaposlen u Policijskoj stanici Teslić na poslovima i zadacima iz oblasti suzbijanja zloupotreba opojnih droga i poznaje optuženog. Na osnovu naredbe, vršeno je pretresanje kuće i objekata. Prilikom pretresa u ranim jutarnjim satima, u sobi u kojoj je M. ležao, zatekli su staklenu bocu u kojoj je bila marihuana i bila je kartica sa tragovima bijele praškaste materije. Nakon pretresa M.im je rekao gdje je sakrio torbicu sa narkotičkim sredstvima i vagom i pokazao im je da se ista nalazi pod strehom pomoćnog objekta ispod komada lepenke. Svakodnevno su zapažali M. kretanje i sa kim je isti u društvu. M. se često nije htio zaustaviti na znak uniformisanih policijskih službenika i uglavnom je isti vozilom bježao prema Federaciji.  Svakodnevno su imali informacije i od konzumenata koji su kupovali narkotička sredstva od M. Na dan-dva prije izvršenog pretresa, pokušali su M. kontrolisati kod vjerskog objekta, [...], koja je blizu M. kuće. Isti je bio u vozilu sa J.O.K. i kada su se oni pojavili M. je naglo startovao vozilo vožnjom u nazad te je isti ostvario fizički kontakt sa ogradom vjerskog objekta i pobjegao. Par puta je prilikom saobraćajne kontrole M. odbijao da se podvrgne droga testu. Vršili su tog istog dana prestres vozila A.V. kod O. na parkingu, a sa kojom se M. konstantno družio, a posle su M. i A. zasnovali i vanbračnu zajednicu i dobili dijete. Pretresanju vozila je prisustvovala A.V.

Svjedok LJ.J. je u svom iskazu neveo da je tokom 2023. godine obavljao poslove inspektora kriminalističke policije u Policijskoj stanici Teslić. Dana 17.10.2023. godine postupali su po naredbi Osnovnog suda kojom je bilo naređeno vršenje pretresa porodične kuće, pomoćnih objekata i vozila koje koristi M.DŽ. Tog dana zajedno sa kolegama Z.S., DŽ.L. i D.Č. došli su u mjesto stanovanja M.DŽ., gdje su izvršili radnju pretresa kuće, pomoćnih objekata i putničkog vozila koje su tom prilikom zatekli ispred kuće. Po izvršenom pretresu sačinjen je zapisnik i izdata potvrda u kojoj su navedeni predmeti koji su tom prilikom pronađeni u M. posjedu i isti su privremeno oduzeti. Nakon toga poznato mu je da je od strane gore navedenih kolega izvršen pretres putničkog vozila koje je koristila A.V. tadašnja djevojka M.DŽ. i da je i tom prilikom pronađena opojna droga. Izvršena je kriminalistička obrada M.DŽ. i isti je pristao da preda policijskim službenicima još narkotičkih sredstava koja su se nalazila u njegovom posjedu, a koja nisu bila pronađena tokom pretresa i za ta sredstva je istom izdata potvrda. Prilikom pretresanja pronašli su jednu bocu u kojoj je bio dio indijske konoplje, dvije tablete nepoznate marke i jednu karticu sa tragovima bijele praškaste materije koja svojim izgledom asocira na opojnu drogu spid.


Svjedok Z.S. je u svom iskazu naveo da su u oktobru mjesecu 2023. godine postupali po naredbi Osnovnog suda u Tesliću i izvršili pretres porodične kuće i vozila koje koristi M.DŽ. Bilo je više policijskih službenika koji su učestvovali u pretresu, a on je sačinio zapisnik o pretresanju. Prilikom pretresa u kući su pronašli flašu u kojoj se nalazila stabljika, dvije tablete i karticu sa tragovima bijele praškaste materije. Prilikom pretresa vozila „S..“ koji su koristili M. i A. V. pronađena je praškasta materija u manjoj količini. Nakon toga M. je predao određeni dio predmeta koji su navedeni u potvrdi o dobrovoljnoj predaji. Auto ’’S..’’ je bilo u kvaru i bilo je parkirano iza O., a tu u blizini stanuje i A.V.. Sastavljen je zapisnik o pretresanju vozila. Tog dana su pretresli 2 vozila i to „O. A.“ i „S.“, i za svako pretresanje je sačinjen zapisnik. Kolega L. je išao sa M. ponovo na lice mjesta.


Iskaze svjedoka policijskih službenika DŽ.L., LJ.J. i Z.S. sud je u cjelosti prihvatio i cijenio kao istinite i objektivne, jer svjedoci svjedoče o činjenicama koje su neposredno utvrdili prilikom obavljanja svojih službenih radnji, te je na osnovu istih utvrdio da su svjedoci postupajući po naredbi ovog suda, izvršili predmetno pretresanje, da su prilikom pretresanja pronađeni predmetni pobliže navedeni u Zapisniku o pretresanju i potvrdi o predaji predmeta kao i da je optuženi M.DŽ. policijskom službeniku dobrovoljno predao narkotička sredstava i predmete koji su se nalazili sakriveni ispod streh pomoćnog objekta, a koja nisu bili pronađeni tokom pretresa i za ta sredstva i predmete je istom izdata potvrda o dobrovoljnoj predaji. Takođe sud na osnovu iskaza svjedoka policijskog službenika DŽ.L. zaključuje o ličnosti optuženog kao osobi koja u više navrata nije htjela da se vozilom zaustavi na znak policijskih službenika te bježala prema Federaciji i odbijala da se podvrgne droga testu. 

Na osnovu izvještaja o izvršenom pretresu, PS Teslić broj: 14-1/01-230.2-247/23 od 18.10.2023. godine, Naredbe Osnovnog suda u Tesliću, broj: 87 0 K 042185 23 Kpp od 04.10.2023. godine, Zapisnika o pretresu stana- drugih prostorija, PS Teslić broj: 14-1/01-12/23 od 17.10.2023. godine, Potvrde o privremenom oduzimanju predmeta, PS Teslić broj: 14-1/01-12/23 od 17.10.2023. godine, Potvrde o predaji predmeta, PS Teslić broj: 14-1/01-230.2-247/23 od 18.10.2023. godine i Potvrde o predmetima dostavljenim u službu za čuvanje, Osnovnog suda u Tesliću od 18.10.2023. godine, sud je utvrdio da su policijski službenici Policijske stanice Teslić postupali po naredbi ovog Suda broj 87 0 K 042185 23 Kpp od 04.10.2023. godine te su izvršili pretres porodične kuće i pomoćnih objekata vlasništvo M.DŽ. koje koriste njegov unuk M.DŽ. i M. djevojka A.V. u mjestu D.R., kućni broj ..., Opština T., zatim pretres lica M.DŽ. i A.V. i pretres vozila marke „O. tip A.“ registarske oznake [...] vlasništvo S.K. iz D. R. koje koristi njen sin M.DŽ. i vozila marke „S.“ registarske oznake [...] vlasništvo A.V. a koje takođe koristi M.DŽ. i tom prilikom pronađeni su i privremeno oduzeti jedna staklena boca zapremine 0,7 l napunjena alkoholnom tečnošću u kojoj se nalazio dio biljke indijske konoplje, dvije tablete bijele boje otpakovane  bez vidljivog natpisa okruglog oblika, plastična kartica sa natpisom „S. B.“ na kojoj se nalaze tragovi bijelog praha koji asociraju na opojnu drogu amfetamin spid i bijela praškasta materija koja asocira na opojnu drogu amfetamin spid u količini od 2,1 gram, a koji predmeti su deponovani i čuvaju se u odgovarajućim prostorijama ovog Suda.
Na osnovu Zapisnika o dobrovoljnoj predaji predmeta, PS Teslić broj: 14-1/01-102/23 od 17.10.2023. godine, Potvrde o dobrovoljnoj predaji predmeta, PS Teslić broj: 14-1/01-102/23 od 17.10.2023. godine i Potvrde o predaji predmeta, PS Teslić broj: 14-1/01-102/23 od 18.10.2023. godine, Potvrde o predmetima dostavljenim u službu za čuvanje, Osnovnog suda u Tesliću od 18.10.2023. godine, sud je utvrdio da je optuženi M.DŽ. policijskom službeniku Policijske stanice Teslić dobrovoljno predao 4 pakovanja zelene biljne materije koja svojim izgledom asocira na opojnu drogu marihuanu upokovanu u prozirne pvc vrećice bruto mase 34,6 grama, jedan paketić od prozirne pvc folije u kome se nalazi bijela praškasta materija koja svojim izgledom asocira na opojnu drogu amfetamin-spid bruto mase 29,5 grama, dvije plastične posude sa poklopcima za pakovanje predmeta manjih dimenzija, 3 komada praznih pvc vrećica većih dimenzija za zamrzivač, dvije digitalne vage za precizno mjerenje, jedna sive boje bez natpisa, a druga crne boje manjih dimenzija sa poklopcem i platnenu torbicu maskirne boje na jedno rame, a koji predmeti su deponovani i čuvaju se u odgovarajućim prostorijama ovog Suda.

Na osnovu nalaza i mišljenja JZU Doma zdravlja Sveti Sava Teslić Centra za mentalno zdravlje broj 1034 od 22.04.2025. godine, izdatog na ime optuženog, sud je utvrdio da se optuženi dana 22.04.2025 godine, dakle, tek nakon dobijanja poziva za glavni pretres u ovom predmetu, javio u Centar za mentalno zdravlje Teeslić i tom prilikom dao podatak da konzumira kanabis zadnjih godinu do dvije dana u prosjeku od jednog do 3 džointa dnevno a povremeno uzima i spid. Međutim, imajući u vidu datum javljanja optuženog u Centar, to po ocjeni suda navedena činjenica ne može uticati na uračinljivost optuženog niti na utvrđeno činjenično stanje.
 
Na osnovu uvjerenja JU Zavoda za zapošljavanje RS biro Teslić broj: RS-33-11.037-2024-31.607 od 22.04.2025. godine sud je utvrdio da je optuženi M.DŽ. po zanimanju [...] i da se u birou Teslić vodi u evidenciji aktivno traženje posla u periodu od 02.12.2024. godine i dalje.

 
Na osnovu izvoda iz matične knjige rođenih izdatog na ime mldb. 1, sud je utvrdio da optuženi M.DŽ. i A.V. imaju zajedničko dijete mldb.1 koji je rođen dana [...]. godine.


Navedene dokaze sud je cijenio kao objektivne i pribavljene u skladu sa zakonom.

Izvještaj o počinjenom krivičnom djelu, PS Teslić broj: KU 112/23  od 24.10.2023. godine, Akt PS Teslić broj: 14-1/01-230.2-247/23 od 18.10.2023. godine, Službenu zabilješku, PS Teslić broj: 14-1/01-3004/23 od 24.09.2023. godine, Službenu zabilješku, PS Teslić broj: 14-1/01-3017/23 od 29.09.2023. godine i Službenu zabilješku, PS Teslić broj: 14-1/01-3018/23 od 26.09.2023. godine, sud nije posebno cijenio, jer isti služe samo kao obavještenje i nemaju dokaznu snagu. 


Dakle, optuženi na glavnom pretresu nije davao iskaz, pa nije ni objasnio iz kojih razloga je posjedovao predmetnu opojnu drogu. Međutim, prema sadržaju dokaza izvedenih na glavnom pretresu i to nalaza i mjišljena vještaka  B. D. V. i iskaza svjedoka policijski službenika DŽ.L., LJ.J. i Z.S. te materijalnih dokaza koje je sud prihvatio i cijenio kao objektivne, po ocjeni suda nesporno je da je optuženi Dž., učinio krivično djelo neovlaštena proizvodnja i promet opojnih droga iz člana 207. stav 1. Krivičnog zakonika Republike Srpske, na način opisan u izreci
Naime, optuženi je policijskom službeniku dobrovoljno predao opojnu drogu marihuanu upakovan u četiri PVC paketića pojedinačne neto mase paketića 17,8675 grama, 4,6545 grama, 4,6766 grama i 2,3140 grama i dvije prazne plastične posude sa tragovima biljne materije, za koju biljnu materiju i tragove je vještačenjem utvrđeno prisustvo psihotropne supstance tetrahidrokanabinola koji je sastojak biljke konoplje Cannabis sativa L koja se nalazi na listi opojnih droga Tabela 1 pod rednim brojem 13. i koja u sebi sadrži psihoaktivnu supstancu tetrahidrokanabinol koji se nalazi na listi psihotropnih tvari Tabela 1 pod rednim brojem 26., kao i opojnu drogu „amfetamin- spid“ upakovanu u PVC paketić neto mase 22,9165 grama, za koju praškastu materiju je vještačenjem utvrđeno prisustvo amfetamina koji pripada grupi sintetičkih stimulansa amfetaminskog tipa i koji se nalazi na listi psihotropnih tvari tabela 2 pod rednim brojem 1., kao i dvije digitalne vage za precizno mjerenje, što se sve nalazilo sakriveno ispod strehe pomočnog objekta, tako da količina pronađene opojne droge, mjesto gdje se ista nalazila, način na koji je opojan droga bila upakovana, pronađene vage, pvc vrećice i plastične posude sa tragovima biljne materije, kao i ličnost optuženog (o čemu je svjedočio policijski službenik DŽ.L.), jasno ukazuju da je optuženi Dž. držao radi prodaje opojnu drogu marihuanu i amfetamin spid, čime su se u njegovim radnjama ostvarila obilježja krivičnog djela neovlaštena proizvodnja i promet opojnih droga iz člana 207. stav 1. Krivičnog zakonika Republike Srpske. 

Dakle, shodno navedenom, sud iz utvrđenog činjeničnog stanja koje je rezultat ocjene svih provedenih dokaza, nalazi da se u radnjama optuženog  stiču sva zakonska obilježja krivičnog djela neovlaštene proizvodnje i prometa opojnih droga iz člana 207. stav 1. Krivičnog zakonika Republike Srpske, jer navedeno krivično djelo čini, ko neovlašteno proizvodi, prerađuje, prodaje ili nudi na prodaju, ili ko radi prodaje kupuje, drži ili prenosi, ili ko posreduje u prodaji ili kupovini ili na drugi način neovlašteno stavlja u promet supstance ili preparate koji su proglašeni za opojne droge. Takođe, prema odredbi člana 4. Zakona o sprečavanju i suzbijanju zloupotrebe opojnih droga, zabranjen je uzgoj biljke iz koje se može dobiti opojna droga te proizvodnja, promet i posjedovanje opojne droge, psihotropne tvari i biljke iz koje se može dobiti opojna droga, osim pod uslovima i u svrhe propisane ovim Zakonom, tako da  se po ocjeni suda u radnjama optuženog stiču obilježja gore navedenog krivičnog djela, jer je optuženi neovlašteno držao radi podaje biljnu materiju koje se nalaze na listi opojnih droga pod rednim brojem 13 i na popisu psihotropnih supstanci pod rednim brojem 26. a čiji je držanje zabranjen članom 19. Zakona o sprečavanju i suzbijanju zloupotrebe opojnih droga odnosno držao je praškastu materiju (amfetamin spid) koji pripada grupi sintetičkih stimulansa amfetaminskog tipa i koji se nalazi na listi psihotropnih tvari tabela 2 pod rednim brojem 1.  čije držanje je takođe zabranjeno.

Sud je cijenio i psihički odnos optuženog prema izvršenom krivičnom djelu i našao da je on ovo djelo učinio sa umišljajnim oblikom vinosti i to sa direktnim umišljajem. Naime, optuženi je svjestan da  nema ovlaštenje da drži radi prodaje biljnu materiju i supstance koje su proglašene za opojnu drogu, ali on ipak iste neovlašteno drži radi prodaje, čime pokazuje  i htijenje djela.
Obzirom da se u toku postupka nije pojavila nijedna okolnost koja bi dovela u sumnju uračunljivost optuženog sud ga je oglasio krivim zbog krivičnog djela neovlaštena proizvodnja i promet opojnih droga iz člana 207. stav 1. Krivičnog zakonika Republike Srpske.
Prilikom odlučivanja o krivičnoj sankciji sud je imao u vidu kaznu propisanu za učinjeno krivično djelo, stepen krivične odgovornosti optuženog, jačinu ugrožavanja zaštićenog dobra i nastupjelu posljedicu, pa je na strani optuženog  M.DŽ. kao olakšavajuće okolnosti cijenio da, živi u vanbračnoj zajednici, da je otac jednog djeteta i da je nezaposlen  dok je od otežavajućih okolnosti sud cijeni da je optuženi ranije osuđivan i to: [...] Cijeneći sve olakšavajuće  i otežavajuće okolnosti, a imajući u vidu prirodu i težinu krivičnog djela i ličnost učinioca, sud je optuženom za učinjeno djelo izrekao kaznu zatvora u trajanju od 1 godine.  Izričući ovakvu sankciju sud nalazi da će se sa njom postići svrha kažnjavanja te da će i ova vrsta krivične sankcije dovoljno djelovati na optuženog da u buduće ne čini krivična djela.

Na osnovu člana 207. stav 8. Krivičnog zakonika Republike Srpske,  sud je od optuženog Dž. oduzeo staklenu bocu zapremine 0,7 litara u kojoj se nalazi alkoholna tečnost i dio biljke indijske konoplje i dvije tablete bijele boje (koji su navedeni u potvrdi PS Teslić o privremenom oduzimnju predmeta broj 14-1/01-12/23 od 17.10.2023.godine) kao i četiri pakovanja zelene biljne materije bruto mase 34,6 grama, jedan paketić od prozirne PVC folije u kojem se nalazi bijela praškasta materija bruto mase 39,5 grama i dvije plastične posude sa poklopcima (koji su navedeni u potvrdi PS Teslić o dobrovoljnoj predaji predmeta broj 14-1/01-102/23 od 17.10.2023.godine) i odredio da se iste imaju uništiti, jer je njihovo oduzimanje obavezno.
Na osnovu člana 99. stav 4. Zakona o krivičnom postupku Republike Srpske sud je optuženog oslobodio obaveze plaćanja troškova krivičnog postupka, jer bi po ocjeni suda imajući u vidu imovno stanje optuženog, da je nezaposlen i da je porodičan plaćanje istih ugrozilo njegovo izdržavanja i izdržavanje njegov porodice.
 Zapisničar,                                                                                                  Predsjednik vijeća,

        Lažetić Aleksandra                                                                                         Đuričić Dragana 
POUKA: Protiv ove presude može se izjaviti žalba Okružnom sudu u Doboju u roku od 15 dana od dana prijema prepisa iste. Žalba se podnosi putem ovog suda u dovoljnom broju primjeraka za sud i protivnu stranu.

